'Dolç Nadal' en Fira Mercat Gandia
17 desembre 2019

## 'Dolç Nadal' en Fira Mercat Gandia17 desembre 2019Última actualització: 14 juliol 2025

![](../gestion/img/_AO_8019-copia.jpg)  
  

El **regidor delegat de Polítiques Econòmiques i Comerç, Ferran Martínez Mendoza,** ha presentat aquest matí una nova edició de Fira Mercat Gandia. **“Dolç Nadal”**, la penúltima de les 10 fires temàtiques d’aquesta primera etapa, tindrà lloc durant quatre dies i mig, del 19 al 23 de desembre i girarà al voltant dels dolços, rebosteria i productes típics d’aquestes festes. _“És una de les fires amb majors expectatives d’èxit, ja que l’oportunitat, l’època, hi juga al nostre favor”._

Obrirà dijous de 19 a 21 h. De divendres a dilluns, de 10 a 14 h i de 17 a 21 h. Hi podrem veure:

*   Rebosteria tradicional de Nadal (postres típiques nadalenques, pastisseria, tronquets, pastissets, casques...). L’Associació de Pastissers i Forners de Gandia hi participarà en un gran estand unitari.
*   Xocolate artesanal (xocolate a la pedra, amb nous de tigre o picant, mel de xocolata i molt més!).
*   Fruita seca garapinyada (una xicoteta delícia cruixent i sana. Avellanes, cacauets, nous, ametles...).
*   Llepolies tematitzades (taules, casetes, bosses, pastissos i broquetes de llepolies per Nadal).
*   Torrons artesans (torrons artesans, coques imperials, mantegades, rovells amb nou...).
*   Celler del mercat (vins, caves i licors dolços amb figuretes benèfiques per a regalar aquest Nadal).
*   Mel de parpalló (Mel de producció totalment respectuosa amb l’entorn. Per a combatre el fred!).
*   Rebosteria creativa i “foodtruck” (Dolços nòrdics, “Cupcakes”, galetes. La creativitat feta dolç).

Paral·lelament, s’hi faran tallers de pastisseria per al públic familiar:

*   Decora la teua galeta de Nadal. De divendres a dilluns, de 18 a 20 h, a càrrec de Deleites. (5 €, 2 galetes i caixeta)
*   Pastissets de Nadal. Dissabte a les 11 h, a càrrec de Pastisseria Salva (5 €. Mínim 5 persones. Cal inscripció prèvia a firamercat.gandia.org).
*   Pastissets de Salmó, “Quiche”. Diumenge a les 11 h, a càrrec de Pastisseria Salva (5 €. Mínim 5 persones. Cal inscripció prèvia a firamercat.gandia.org).

**Mercat d’Artesania**

D’altra banda, el regidor de Comerç ha mostrat la seua satisfacció pels resultats de **Fira Mercat –“Fira d’Artesania”**, celebrada la setmana passada. Si ben és cert que el mal oratge, sobretot el vent, ha frenat la tendència al creixement de públic assistent, s’hi ha registrat més de 3.000 persones. El 74% de Gandia. De nou, s’hi va obtindre una puntuació excel·lent per part de visitants: 9’3 (sobre 10).

Ja són més de 30.000 persones les que han visitat les vuit primeres edicions de Fira Mercat Gandia.

[Twittear](https://twitter.com/share)